4.

Articolul 5 se înlocuiește cu următorul text: „Articolul 5 Funcționarea rețelelor specializate și desfășurarea activităților în rețea (1) Centrul susține și dezvoltă în permanență activitățile în rețea ale organismelor competente, asigurând coordonarea, furnizând cunoștințe științifice și tehnice Comisiei și statelor membre și gestionând rețelele specializate. (2) Centrul asigură funcționarea integrată a rețelei pentru supravegherea epidemiologică menționată la articolul 13 alineatul (1) din Regulamentul (UE) 2022/2371, supravegherea amenințărilor pentru sănătate care provin din mediul înconjurător menționate la articolul 2 alineatul (1) litera (c) din regulamentul respectiv, precum și funcționarea integrată a unei rețele de laboratoare de referință ale UE menționate la articolul 15 din regulamentul respectiv. În special, Centrul: (a) asigură dezvoltarea în mod constant a platformelor și aplicațiilor digitale automatizate, inclusiv a platformei digitale de supraveghere create în temeiul articolului 14 din Regulamentul (UE) 2022/2371, care sunt supuse supravegherii umane, sprijină supravegherea epidemiologică la nivelul Uniunii și sprijină statele membre cu date și consiliere științifică și tehnică în vederea stabilirii unor sisteme de supraveghere integrate care să permită supravegherea în timp real pentru pregătire, acolo unde este cazul și fezabil, valorificând infrastructura și serviciile spațiale existente ale Uniunii; (b) realizează asigurarea calității prin monitorizarea și evaluarea activităților de supraveghere epidemiologică ale rețelelor de supraveghere specializate pentru a asigura o funcționare optimă, inclusiv prin dezvoltarea unor standarde de supraveghere și monitorizarea integralității datelor și a indicatorilor; (c) actualizează bazele de date privind această supraveghere epidemiologică, acționează în coordonare cu gazdele altor baze de date relevante și întreprinde acțiuni de armonizare a abordărilor cu privire la colectarea și modelarea datelor în vederea producerii unor date comparabile la nivelul Uniunii; în procesul de îndeplinire a acestei sarcini, Centrul reduce la minimum riscurile care pot rezulta din transferul de date inexacte, incomplete sau ambigue dintr-o bază de date în alta și stabilește proceduri solide pentru evaluarea calității datelor; (d) transmite Comisiei, CSS și statelor membre rezultatele analizei datelor, asigură că bazele de date pot fi accesate și utilizate de către statele membre pentru a sprijini elaborarea politicilor naționale și colaborarea bilaterală și multilaterală între statele membre și propune statelor membre mesaje de comunicare pentru informarea publică; (e) promovează și sprijină metodologiile de funcționare armonizate și raționalizate pentru supravegherea epidemiologică în colaborare cu organismele competente; (f) asigură interoperabilitatea aplicațiilor automatizate și a altor instrumente digitale care sprijină activitățile transfrontaliere în domeniul sănătății publice, inclusiv în ceea ce privește aplicațiile de depistare a contacților și de avertizare, dezvoltate la nivelul Uniunii sau la nivel național în strânsă colaborare cu statele membre; (g) asigură interoperabilitatea platformelor digitale de supraveghere cu infrastructurile digitale, facilitând utilizarea datelor privind sănătatea în scopuri legate de asistența medicală, cercetare, elaborarea politicilor și reglementare, și utilizează alte date relevante, de exemplu factorii de mediu sau fenomene cu potențialul de a avea un impact grav asupra sănătății la nivelul Uniunii sau la nivel interregional transfrontalier sau factori de risc socioeconomici, printre altele, dacă sunt utili în ceea ce privește îndeplinirea mai eficace a misiunii Centrului. Platformele și aplicațiile digitale menționate la al doilea paragraf litera (a) sunt implementate cu tehnologii de protecție a vieții private care țin seama de stadiul actual al tehnologiei. (3) Prin funcționarea rețelei de supraveghere epidemiologică, Centrul: (a) monitorizează și raportează tendințele bolilor transmisibile de-a lungul timpului, la nivelul statelor membre și în țările terțe, în cooperare cu OMS, pe baza indicatorilor conveniți, cu scopul de a evalua situația actuală și de a facilita acțiunile adecvate bazate pe dovezi, inclusiv prin identificarea specificațiilor pentru colectarea armonizată a datelor din statele membre; (b) depistează, monitorizează și raportează amenințările transfrontaliere grave pentru sănătate menționate la articolul 2 alineatul (1) litera (a) punctele (i) și (ii) din Regulamentul (UE) 2022/2371, inclusiv amenințări la adresa substanțelor de origine umană, sau la articolul 2 alineatul (1) litera (d) din același regulament, din punctul de vedere al sursei, perioadei, populației și zonei, pentru a oferi o justificare a acțiunii în domeniul sănătății publice; (c) sprijină laboratoarele naționale de referință menționate la articolul 15 din Regulamentul (UE) 2022/2371 în punerea în aplicare a sistemelor externe de control al calității, inclusiv a sistemelor de testare profesională; (d) contribuie la evaluarea și la monitorizarea programelor de prevenire și control al bolilor transmisibile, cu scopul de a furniza dovezi pentru recomandările bazate pe informații științifice de consolidare și de îmbunătățire a programelor respective la nivelul Uniunii și la nivel național; (e) monitorizează și evaluează capacitatea sistemelor de sănătate de a diagnostica, preveni și trata bolile transmisibile majore, precum și reziliența sistemelor naționale de sănătate în cazul apariției unor importante focare de boală, pe baza indicatorilor de pregătire menționați la articolul 5b alineatul (2) litera (b); (f) identifică grupurile de populație expuse riscurilor care necesită măsuri de prevenire și de intervenție specifice și sprijină statele membre în asigurarea faptului că măsurile vizează și persoanele cu handicap; (g) contribuie la evaluarea sarcinii reprezentate de bolile transmisibile, cum ar fi în ceea ce privește prevalența bolilor, complicațiile clinice, spitalizarea și mortalitatea, utilizând, printre alte tipuri de date, date defalcate în funcție de vârstă, gen, handicap și alte elemente, dacă sunt disponibile; (h) realizează modelarea epidemiologică, anticiparea și elaborarea de scenarii de răspuns și coordonează aceste eforturi în vederea schimbului de bune practici, a îmbunătățirii capacității de modelare la nivelul Uniunii și a asigurării cooperării internaționale; și (i) identifică factorii de risc pentru transmiterea bolii și povara bolii asociată, furnizează o analiză a corelației dintre transmiterea bolii, pe de o parte, și factorii de risc sociali, economici, climatici și de mediu, pe de altă parte, urmând abordarea de tip «O singură sănătate» pentru bolile zoonotice, cu transmitere hidrică și cu transmitere prin alimente și alte boli relevante și probleme de sănătate speciale și identifică grupurile de populație cele mai expuse riscurilor, inclusiv corelarea incidenței și a gravității bolii cu factorii societali și de mediu, precum și prioritățile și nevoile în materie de cercetare. (4) Fiecare stat membru desemnează un organism competent de coordonare și desemnează, de asemenea, un coordonator național, puncte focale naționale și puncte de contact operaționale relevante pentru funcțiile în domeniul sănătății publice, inclusiv supravegherea epidemiologică, și pentru diferite grupe de boli și boli individuale, precum și pentru furnizarea de sprijin pentru pregătire și răspuns. Punctele focale naționale formează rețele care asigură Centrului consiliere științifică și tehnică. Punctele focale naționale și punctele de contact operaționale desemnate pentru interacțiuni cu Centrul specifice fiecărei boli formează rețele specifice pentru boli sau grupe de boli, ale căror sarcini includ transmiterea datelor de supraveghere naționale, precum și prezentarea către Centru a propunerilor pentru prevenirea și controlul bolilor transmisibile. Statele membre notifică Centrului și celorlalte state membre desemnările menționate la prezentul alineat și orice modificare referitoare la acestea. (5) Centrul cooperează cu organismele competente, în special cu privire la lucrările de pregătire a avizelor științifice, la asistența științifică și tehnică, la colectarea de date comparabile pe baza unor formate comune care să permită agregarea cu ușurință și la identificarea amenințărilor noi pentru sănătate. (6) Centrul asigură funcționarea și coordonarea rețelei de laboratoare de referință ale UE menționate la articolul 15 din Regulamentul (UE) 2022/2371, precum și pentru diagnosticarea, depistarea, identificarea, secvențierea genetică și caracterizarea agenților infecțioși care au potențialul de a constitui o amenințare pentru sănătatea publică. (7) Centrul oferă asistență științifică și tehnică pentru a ajuta statele membre să își dezvolte capacitățile de depistare și secvențiere, în special acele state membre care nu dispun de capacități suficiente. (8) Prin încurajarea colaborării dintre experți și laboratoarele de referință, Centrul promovează dezvoltarea în cadrul Uniunii a unei capacități suficiente de diagnosticare, depistare, identificare și caracterizare a agenților infecțioși care au potențialul de a constitui o amenințare la adresa sănătății publice. Centrul menține și extinde această cooperare și susține punerea în aplicare a sistemelor de asigurare a calității. (9) Centrul asigură funcționarea și coordonarea rețelei de servicii ale statelor membre care sprijină utilizarea substanțelor de origine umană, pentru a contribui la asigurarea faptului că astfel de substanțe sunt sigure din punct de vedere microbiologic, prin monitorizarea, evaluarea și sprijinirea abordării focarelor de boală relevante care au potențialul de a constitui amenințări transfrontaliere grave pentru sănătate, și pentru a proteja pacienții care au nevoie de astfel de substanțe.”